Owerhede ‘onseker’ oor waar rondloperleeu isArgieffoto bloot ter illustrasie (Foto: Designerpoint, Pixabay) Owerhede is nie heeltemal seker waar ŉ rondloperleeu, wat op 14 Oktober uit die Krugerwildtuin in Mpumalanga ontsnap het, hom nou bevind nie. Kholofelo Nkambule, woordvoerder vir die Mpumalanga-toerisme-en-parke-agentskap (MTPA), sê die leeu is die laaste keer op 29 Oktober gewaar. Daar heers egter onsekerheid of die leeu dalk al terug wildtuin toe is of steeds vryelik rondloop. Volgens Nkambule is slegs een leeu soek. “Daar word aangeneem dat die leeu self in die Krugerwildtuin teruggegaan het, net suid van die Numbi-hek naby Makoko. “Daar is geen nuwe inligting tot dusver nie, maar ons span hou die situasie dop.” Intussen moet die gemeenskap maar steeds katvoet loop. “Ons versoek die gemeenskap om veilig en op die uitkyk vir die leeu te wees.” Nkambule sê leeus wat uit die Krugerwildtuin ontsnap, hou direk verband met ŉ toename in die aantal leeus in die wildtuin. Swakker leeus word gevolglik deur hul sterker opposisie uitgedryf en soek dan gebiede uit waar minder mededingers is. Volgens die MTPA het ontsnapte leeus nie die vaagste benul dat hulle in menslike nedersettings, boorde of tussen vee is nie. “As gevolg hiervan is hulle meer senuweeagtig en dit lyk of hulle al hoe verder wegbeweeg om uit dié omgewings te ontsnap.” Indien iemand die leeu sien, kan die MTPA by 013 759 5300 ingelig word.